
Информация за текущото състояние на "Многопрофилна областна болница за активно лечение "Д-р Стефан Черкезов" АД, гр. Велико Търново

"Многопрофилна областна болница за активно лечение "Д-р Стефан 
Черкезов" АД, гр. Велико Търново е акционерно дружество с над 50 на сто държавно участие в капитала, вписано в Търговския регистър  и регистъра на юридическите лице с нестопанска цел с ЕИК 104510514 и предмет на дейност: осъществяване на болнична помощ.  
Мисията на МОБАЛ „Д-р Стефан Черкезов“ АД е да предоставя достъпна, висококачествена и висококвалифицирана медицинска помощ в обхват, качество и обем, които да задоволяват в най-голяма степен потребностите от болнична медицинска помощ и високоспециализирани дейности и изследвания на населението. Основната стратегическа цел на дружеството е да осигурява диагностика, лечение и рехабилитация на пациенти със спешни, остри и изострени хронични заболявания в разкритите медицински структури на болницата на равнището на добрата медицинска практика и в съответствие с най-добрите постижения на медицината на територията на област Велико Търново.
Към 31.12.2025 г. лечебното заведение регистрира положителен текущ финансов резултат - печалба от 203 хил. лв., а към 31.12.2024 г. е отчетена текуща печалба в размер на 159 хил. лв. Общо финансовият резултат към 31.12.2025 г. е печалба от 587 хил. лв. През 2025 г. записаният капитал на лечебното заведение е увеличен до 15 292 хил. лв., при собственият капитал към 31.12.2025 г. е регистрирано увеличение с 505 хил. лв. спрямо 2024 г., т.е. с 2,21 %, до 23 312 хил. лв. Съгласно представените данни през 2025 г. лечебното заведение отчита липса на просрочени задължения. 
Към 31.12.2025 г. се наблюдава увеличение както на общо приходите, така и на общо разходите на лечебното заведение, като темпът на увеличение на приходите е изпреварващ спрямо темпа на увеличение на разходите и това обуславя увеличението при печалбата. През 2025 г. дружеството реализира общо приходи в размер на 38 720 хил. лв., като увеличение им е с 2 265 хил. лв. в сравнение с предходната година, или с 6,21 %. Общо разходите за 2025 г. са 38 517 хил. лв. и същите са увеличени с 2 221 хил. лв., или с 6,12 % спрямо разходите за 2024 г. 
Консолидираната група включва дружеството-майка МОБАЛ „Д-р Ст. Черкезов” АД, гр. В. Търново и дъщерното дружество ДКЦ „Д-р Ст. Черкезов” ЕООД. Текущият финансов резултат на групата към 31.12.2025 г. е печалба от 213 хил. лв., при отчетена печалба от 220 хил. лв. за 2024 г. 
През 2025 г. болницата е отчела среден брой легла – 350, т.е. без промяна спрямо отчетеното през 2024 г. Средносписъчният брой на персонала за 2025 г. е 616 човека Увеличение е отчетено при общия брой на преминалите болни със 714 пациенти повече за 2025 г. (18 202), спрямо 2024 г. (17 488). През 2025г. е увеличена използваемостта на леглата от 60,37 % за 2024г. до 61,61 % за 2025 г., а средният престой на един болен през 2025 г. е намален до 4,32 дни, при 4,41 дни за 2024г.
Към 31.03.2026 г. приходите на МОБАЛ "Д-р Стефан Черкезов" АД, гр. Велико Търново са 5 345 хил. евро, от които 78,3% са приходи от НЗОК, 12,1% са приходи от МЗ и 9,6% са приходи от други източници. Разходите за периода са 5 034 хил. евро, от които  19,6% са разходи за материали, 68,4% са разходи за персонал и 12,0% са разходи за външни услуги, амортизации и други. Текущият финансов резултат на дружеството е печалба в размер на 311 хил. евро. През първото тримесечие на 2026 г. броят на преминалите болни е 4 847. Това е увеличение с 0,1% в сравнение със същия период на предходната година. Към 31.03.2026 г. заетостта на легловата база в болницата е 64%.
Информация за финансовите отчети на дружеството, анализи и доклади за дейността може да бъде намерена в Търговския регистър и РЮЛНЦ към Агенция по вписванията и на електронно-информационна система за публичните предприятия -  https://reports.appk.government.bg/Public/Public/Organizations поддържана от АППК. 
В изпълнение на Наредба № 5 от 17.06.2019 г. Министерството на здравеопазването започна да събира и публикува на електронната си страница, информация по ключови показатели, характеризиращи финансовото състояние и дейността на държавни и общински лечебни заведения за болнична помощ, част от които отговарят на търсенето на заявителя болниците. Данни за общо и просрочените задължения, брой преминали болни, използваемост на леглата, брой легло дни и др. показатели се публикуват за всяко тримесечие и са достъпни на адрес: https://www.mh.government.bg/bg/politiki/standart-za-finansovo-upravlenie-na-drzhavnite-lechebni-zavedeni/ 
	 
